L'article 43 de la Llei 18/2009, de 22 d'octubre, de salut pública, estableix que el Pla de seguretat alimentària de Catalunya és el marc de referència per a les accions públiques en aquesta matèria de l'Administració de la Generalitat i dels ens locals, el qual comprèn les línies directives i de desplegament de les actuacions i programes que es duen a terme per assolir les finalitats del Pla.
El Pla de seguretat alimentària ha d'incloure:
a) Els objectius de seguretat alimentària pel que fa als àmbits següents: la innocuïtat dels aliments; la sanitat, la nutrició i el benestar dels animals; la sanitat vegetal; els productes zoosanitaris i fitosanitaris, i la contaminació ambiental, si afecten directament la seguretat alimentària.
b) El conjunt dels serveis, els programes i les actuacions que s'han de desenvolupar.
c) Els mecanismes d'avaluació dels objectius i del seguiment del Pla.
A més, el procediment d'elaboració del Pla de seguretat alimentària ha de garantir la intervenció de les administracions, les institucions, les societats científiques i els professionals relacionats amb la seguretat alimentària, i també de la societat civil.
El Govern, a proposta dels departaments competents en matèria de salut, agricultura, alimentació, ramaderia i pesca, aprova el Pla i, un cop aprovat, l'ha de trametre al Parlament.
La proposta de Pla de seguretat alimentària de Catalunya 2012-2016 compleix les previsions establertes en l'article 43 de la Llei 18/2009, de 22 d'octubre, de salut pública, quant als objectius en la matèria que s'han d'assolir en el quinquenni assenyalat, les actuacions i els programes per desenvolupar i els mecanismes d'avaluació i seguiment del Pla.
En l'elaboració de la proposta de Pla de seguretat alimentària de Catalunya 2012-2016 s'ha obert un període de participació pública en el qual han intervingut els diversos departaments de l'Administració de la Generalitat afectats i els ens locals, així com les institucions, les societats científiques i els professionals relacionats amb la seguretat alimentària, i també la societat civil i els ciutadans i ciutadanes que ho han cregut convenient.
La Comissió Directora de Seguretat Alimentària, en la sessió celebrada el dia 9 d'octubre de 2012, va emetre informe favorable de la proposta de Pla de seguretat alimentària 2012-2016, que va ser aprovada pel Consell d'Administració de l'Agència de Salut Pública de Catalunya en la sessió celebrada el dia 28 de novembre de 2012.
Atès que el Pla de seguretat alimentària de Catalunya 2012-2016 constitueix un instrument valuós per assolir la seguretat i la qualitat dels aliments en l'àmbit de Catalunya en el període assenyalat,
A proposta conjunta del conseller de Salut i del conseller d'Agricultura, Ramaderia, Pesca, Alimentació i Medi Natural, el Govern
--1 Aprovar el Pla de seguretat alimentària de Catalunya 2012-2016, que s'adjunta com a annex a aquest Acord.
El seu desenvolupament s'ha d'ajustar a les disponibilitats establertes anualment en les lleis de pressupostos de la Generalitat de Catalunya.
--2 Trametre al Parlament el Pla de seguretat alimentària de Catalunya 2012-2016, en compliment d'allò que estableix l'article 43.2 de la Llei 18/2009, de 22 d'octubre, de salut pública.
--3 Publicar aquest Acord en el Diari Oficial de la Generalitat de Catalunya, tret del seu annex, que es podrà consultar a través de la pàgina web del Departament de Salut ( www.gencat.cat/salut ) i que estarà a disposició de les persones interessades a la Secretaria de Salut Pública (carrer de Roc Boronat, 81-95, 08005 Barcelona).